Propunere de DECIZIE A PARLAMENTULUI EUROPEAN ŞI A CONSILIULUI de modificare a Directivei 2003/87/CE prin clarificarea dispozițiilor privind calendarul licitațiilor de cote de emisie de gaze cu efect de seră /* COM/2012/0416 final - 2012/0202 (COD) */





EXPUNERE DE MOTIVE 1. INTRODUCERE Sistemul de comercializare a cotelor de emisie (EU ETS) instituit prin Directiva 2003/87/CE a creat prima piață importantă de carbon din lume și stabilește un preț al carbonului la nivelul UE. În general, se consideră că piața este lichidă și bazată pe o infrastructură care funcționează bine. O parte din această infrastructură constă în modalitățile de licitare a cotelor de emisie, în privința cărora directiva conferă Comisiei competențe de punere în aplicare, în special prin adoptarea unui regulament privind „calendarul, gestionarea și alte aspecte” ale licitațiilor. Comisia și-a exercitat deja această competență, regulamentul în cauză fiind deja modificat de mai multe ori. Cu toate acestea, în contextul actualei dezbateri privind necesitatea unor eventuale acțiuni viitoare vizând dezechilibrele dintre cerere și ofertă și opțiunile în acest sens, unele părți interesate au contestat interpretarea pe care Comisia s-a bazat până acum în ceea ce privește limitele competențelor sale. Acest aspect din directivă necesită o clarificare urgentă pentru a elimina orice îndoială legată de limitele competențelor Comisiei și pentru a asigura certitudinea juridică a eventualelor măsuri viitoare adoptate de Comisie în baza acestor competențe. 2. CONTEXT NORMATIV Una dintre caracteristicile trecerii de la faza a doua a EU ETS (perioada 2008 – 2012) la cea de-a treia fază (perioada 2013 – 2020) și ale dispozițiilor de punere în aplicare adoptate până în prezent este faptul că, pe termen scurt, se preconizează o creștere temporară semnificativă a ofertei de cote de emisie și credite internaționale. Acest fapt agravează efectul neprevăzut, deja considerabil, al evoluțiilor de la nivel macroeconomic care au făcut ca emisiile să scadă simțitor, fără a se anticipa o creștere prea mare în 2012 și 2013. Creșterea ofertei nete, combinată cu scăderea cererii afectează tot mai mult funcționarea corectă a pieței europene de carbon aflată în tranziție către faza a treia. Ținând cont de aceste circumstanțe excepționale, Comisia analizează în prezent necesitatea unei noi modificări a calendarului licitațiilor și va invita experții din Comitetul schimbărilor climatice să aibă în vedere o propunere pentru modificarea în viitor a Regulamentului (UE) nr. 1031/2010 al Comisiei și să formuleze un punct de vedere asupra măsurilor corespunzătoare care trebuie luate înainte de sfârșitul acestui an. Comisia invită, de asemenea, orice alte părți interesate să își exprime punctul de vedere asupra prezentei propuneri și se va implica în mod activ în activitatea acestora în acest sens. Mai multe informații pot fi găsite în documentul de lucru al serviciilor Comisiei intitulat Informații privind funcționarea sistemului de comercializare a cotelor de emisie al UE, volumele de cote de emisie de gaze cu efect de seră licitate și alocate cu titlu gratuit și impactul asupra surplusului de cote din perioada de până în 2020. Între timp, procesul legislativ de clarificare a limitelor competențelor Comisiei cu ajutorul prezentei propuneri trebuie derulat rapid și independent de rezultatul consultărilor cu Comitetul schimbărilor climatice. În fine, Comisia își reafirmă angajamentul declarat în contextul acordului asupra Directivei privind eficiența energetică de a analiza și de a prezenta urgent opțiuni de acțiune în vederea adoptării unor noi măsuri structurale adecvate pentru consolidarea sistemului de comercializare a cotelor de emisie în cea de-a treia fază a sa și pentru ca acesta să devină mai eficace. 3. ELEMENTE JURIDICE ALE PROPUNERII În scopul certitudinii juridice, trebuie precizat faptul că, pentru a asigura funcționarea corectă a pieței, Comisia este în măsură să adapteze calendarul licitațiilor prevăzut în Regulamentul (UE) nr. 1031/2010 al Comisiei. Modificarea propusă ar furniza în mod expres o astfel de clarificare în cadrul dispoziției corespunzătoare din Directiva EU ETS. 2012/0202 (COD) Propunere de DECIZIE A PARLAMENTULUI EUROPEAN ŞI A CONSILIULUI de modificare a Directivei 2003/87/CE prin clarificarea dispozițiilor privind calendarul licitațiilor de cote de emisie de gaze cu efect de seră (Text cu relevanță pentru SEE) PARLAMENTUL EUROPEAN ŞI CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 192 alineatul (1), având în vedere propunerea Comisiei Europene, după transmiterea propunerii de act legislativ către parlamentele naționale, având în vedere avizul Comitetului Economic și Social European[1], având în vedere avizul Comitetului Regiunilor[2], hotărând în conformitate cu procedura legislativă ordinară, întrucât: (1) Articolul 10 alineatul (4) din Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE a Consiliului[3] nu specifică modul în care trebuie distribuite pe perioada de comercializare volumele de cote de emisie de gaze cu efect de seră care urmează a fi licitate. (2) În scopul certitudinii juridice și pentru a asigura predictibilitatea pieței, trebuie precizat faptul că, în circumstanțe excepționale, Comisia poate să adapteze calendarul licitațiilor în conformitate cu articolul 10 alineatul (4) din Directiva 2003/87/CE, pentru a asigura funcționarea corectă a pieței. (3) Prin urmare, Directiva 2003/87/CE trebuie modificată în consecință, ADOPTĂ PREZENTA DECIZIE: Articolul 1 La articolul 10 alineatul (4) primul paragraf din Directiva 2003/87/CE se adaugă următoarea teză: „Atunci când este cazul, Comisia adaptează calendarul pentru fiecare perioadă, astfel încât să se asigure funcționarea corectă a pieței.” Articolul 2 Prezenta decizie se adresează statelor membre. Adoptată la Bruxelles, Pentru Parlamentul European, Pentru Consiliu, Președintele Președintele [1] JO C , , p. . [2] JO C , , p. . [3] JO L 275, 25.10.2003, p. 32.